**Massa** on kaupunki Toscanan luoteisosassa Italiassa. Se on Massa-Carraran maakunnan pääkaupunki. Massasta on ensimmäinen maininta vuodelta 882. Kaupungin historiallista arkkitehtuuria edustaa muun muassa kirkko Duomo di Massa.

Maantiede
---------

Massa sijaitsee Alpi Apuanen vuoriston ja Tyrrhenanmeren välissä. Etäisyys kaupungin keskustasta merelle on noin viisi kilometriä. Aivan meren rannalla sijaitsee osa-alue (frazione) Marina di Massa. Alpi Apuanen korkein huippu, Monte Pisanino (1 946 metriä mpy) sijaitsee Massasta pohjoiseen. Massan etäisyys Firenzestä on noin 95 kilometriä länsiluoteeseen. Maanteitse etäisyys Firenzestä on noin 120 kilometriä.

Neliportaisessa maanjäristyksen riskiä mittaavassa asteikossa Massa kuuluu vyöhykkeeseen 3 (zona 3), eli voimakkaat maanjäristykset ovat siellä epätodennäköisempiä kuin vyöhykkeillä 1 ja 2.

Ilmasto
-------

Massan keskilämpötila oli 16,3 °C kaudella 1991–2020. Pakkaspäiviä (giorni ghiaccio) oli vuosittain keskimäärin nolla. Vuorokausia, joiden aikana lämpötila laski jossain vaiheessa nollan celciusasteen alapuolelle (giorni gelo), oli vuosittain keskimäärin yhdeksän. Korkein Massassa mitattu lämpötila on 38,8 °C (elokuu 2003) ja alin –6,9 °C (tammikuu 1985).

| Kuukausi | Tammi | Helmi | Maalis | Huhti | Touko | Kesä | Heinä | Elo | Syys | Loka | Marras | Joulu | Vuosi |
| --- | --- | --- | --- | --- | --- | --- | --- | --- | --- | --- | --- | --- | --- |
| Keskilämpötila (°C) | 8,9 | 9,2 | 11,8 | 14,3 | 18,5 | 22,1 | 24,5 | 25,0 | 21,4 | 17,8 | 13,1 | 9,3 | 16,3 |
| Sademäärä (mm) | 106 | 96 | 87 | 99 | 73 | 64 | 40 | 44 | 117 | 171 | 182 | 131 | 1 211 |

Historia
--------

Massan tuomiokirkko
Castello Malaspina
Massa mainitaan aikakirjoissa vuonna 882 muodossa Massa Prope Frigidum, mutta sen juuret ulottuvat roomalaisvallan kauteen, jolloin Frigido-joen varrelle alkoi syntyä asutusta. Ensimmäinen kirjallinen viittaus paikkakuntaan on roomalaisessa maantiekartassa Tabula Peutingeriana nimellä "ad tabernas Frigidas". Se julkaistiin 100–300-luvuilla. Obertenghin suku sai paikkakunnalla valta-aseman 1000-luvulla ja rakennutti Bagnaran kukkulalle linnakkeen, jonka omistajasuvut vaihtuivat vuosisatojen saatossa. Nykyisin linnoituksen aluetta kutsutaan nimellä Massa Vecchia. Massan ja Carraran herttuakunta (Ducato di Massa e Carrara) perustettiin 1434 ja Massa toimi sen pääkaupunkina. Virallisesti Massa nimettiin kaupungiksi 1620. Herttuakunta kaatui Napoleonin sodissa 1800-luvun alussa. 1800-luvulla Massan talouselämä kehittyi ripeästi ja kaupunki kasvoi vanhojen muuriensa yli ja lopulta muurit purettiin. Turismin kasvu 1800-lopulla synnytti meren ääreen Marina di Massan. Toisen maailmansodan loppuvaiheissa Massaan kohdistettiin laajamittaisia ilmapommituksia, joiden tuhot oli pääosin korjattu ennen vuotta 1950.

Arkkitehtuuri
-------------

Massan historiallisia rakennuksia on muun muassa Massan tuomiokirkko eli La cattedrale dei Santi Pietro e Francesco. Markiisi Jacopo (Giacomo) Malaspinan puoliso Taddea Pico Malaspina rakennutti sen 1400-luvulla fransiskaaniluostarin kirkoksi. Rakennus kärsi vakavia vaurioita 1600-luvulla, ja se jälleenrakennettiin. Nykyisen, valkoisesta marmorista tehdyn julkisivunsa kirkko sai 1930-luvulla. Kirkon suojissa on puinen krusifiksi 1200-luvulta, marmorialttari 1600-luvulta ja useita arvokkaita veistoksia ja maalauksia. Massan maamerkki on vuoren rinteelle rakennettu keskiaikainen sotilaslinnoitus Castello Malaspina di Massa (Rocca Malaspina).

Massan keskusaukio on Piazza Aranci, joka sai nimensä aukiota reunustavilta appelsiinipuilta. Puiden tilalle istutettiin myöhemmin pomeranssipuita, jotka kestävät paremmin kylmyyttä. Piazza Arancin ilmettä hallitsee 1500-luvun jälkipuoliskolla rakennettu renessanssityylinen Palazzo Ducale, joka tunnetaan myös nimellä Palazzo Rosso. Sen rakennuttajana oli prinssi Alberico I Cybo-Malaspina. 1700-luvulla palatsi sai barokkivaikutteita, kuten ikkunoita ympäröivät stukit.

Talous
------

Massan merkittäviä elinkeinoja ovat turismi, marmoriteollisuus ja julkinen hallinto. Kaupungin gastronominen kulttuuri on monipuolinen ja sen symbolina on pääsiäisen aikaan valmistettava torta di riso.

Liikenne
--------

Massan rautatieasema, Stazione di Massa Centro, avattiin 1862. Se sijaitsee rataosuudella Genova–Pisa. Historiallisesti merkittävä maantieliikenteen yhteys on Strada statale 1 Via Aurelia, joka kulkee Roomasta Tyrrhenanmeren ja Ligurianmeren rantaviivaa myötäillen Ranskaan. Nykyajan keskeinen yhteys on Genovan ja Rooman välinen moottoritie A12 (Autostrada Azzurra). Paikallinen lentoasema on Aeroporto comunale di Massa-Cinquale (ICAO: LILQ).

Urheilu
-------

Stadio Gianpiero Vitali
Massan tärkein jalkapallojoukkue on 1919 perustettu Unione Sportiva Massese 1919, lyhyemmin Massese. Joukkueen sarja on Eccellenza ja kotikenttä Stadio Gianpiero Vitali (1960), jonka toinen nimi on Stadio degli Oliveti. Gianpiero Vitali oli yksi Massesen pidetyimpiä pelaajia.

Lähteet
-------

1. ↑  Bilancio demografico mensile anno 2023 (dati provvisori) Comune: Massa *ISTAT – Demografia in cifre: Bilancio demografico mensile*. ISTAT. Viitattu 13.9.2023. (italiaksi)
2. ↑  Percorsi : Firenze - Massa *Viamichelin.it*.  (italiaksi)
3. ↑  Classificazione sismica *Protezionecivile.gov.it*.  (italiaksi)
4. ↑  Climatologia di Massa 1991-2020 *LaMMA*.  (italiaksi)
5. ↑  Temperature estreme in Toscana *Altervista*.  (italiaksi)
6. ↑  Massa *Treccani.it*.  (italiaksi)
7. ↑  Cenni storici *Comune.massa.ms.it*.  (italiaksi)
8. ↑  Chiesa Cattedrale SS. Pietro e Francesco *Aptmassacarrara.it*.  (italiaksi)
9. ↑  Castello Malaspina di Massa *Aptmassacarrara.it*.  (italiaksi)
10. ↑  Palazzo Ducale *Aptmassacarrara.it*.  (italiaksi)
11. ↑  Piazza Aranci e il Palazzo Ducale a Massa *Visittuscany.com*.  (italiaksi)
12. ↑  Economia *Italiapedia.it*.  (italiaksi)
13. ↑  Massa per Expo : Gastronomia e ricette *Web.archive.com*.  (italiaksi)
14. ↑  Aeroporto comunale di Massa-Cinquale *Comune.massa.ms.it*.  (italiaksi)
15. ↑  LA STORIA BIANCONERA : U.S. Massese 1919 *Io tifo Massese*.  (italiaksi)
16. ↑  US Massese 1919 *Transfermarkt.com*.  (englanniksi)
17. ↑  Lo stadio intitolato a Giampiero Vitali *Quinewsmassacarrara.it*.  17.2.2020.  (italiaksi)

Aiheesta muualla
----------------

* Massa, Toscana, Italia — Sunrise, Sunset, and Daylength

CommonsCommons
Wikimedia Commonsissa on kuvia tai muita tiedostoja aiheesta **Massa (Italia)**.
Massa-Carraran maakunta
Aulla | Bagnone | Carrara | Casola in Lunigiana | Comano | Filattiera | Fivizzano | Fosdinovo | Licciana Nardi | Massa | Montignoso | Mulazzo | Podenzana | Pontremoli | Tresana | Villafranca in Lunigiana | Zeri


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Saksa
* Tšekki

 |
|  |
| Maantieteelliset | 
* MusicBrainz area

 |

 |